Endelig. Det har Frank Thøgersen efterhånden tænkt mange gange. Men i næste uge sker det.

Hans papdatter Mint kommer hjem til Køge.

»Malick har talt ned til den her dag i flere uger,« siger Frank Thøgersen.

I et år har Mint sammen med sin mor boet i Bangkok, mens lillebror Malick og Frank Thøgersen har passet skolegang og børnehave i Danmark.

Men nu kan familien altså være sammen igen - foreløbigt i 90 dage.

Mint har nemlig kun fået et turistvisum, og hun skal altså rejse tilbage til Thailand senest i midten af januar, som tingene ser ud nu.

I slutningen af oktober fremsætter regeringen dog et lovforslag, der skal træde i kraft 1. januar, såfremt det bliver behandlet og vedtaget inden jul.

Og som lovforslaget så ud, da det blev i sendt i høring, indeholder det også en redningsplanke, som giver Mint og 82 andre børn, der siden juni 2017 er blevet udvist på baggrund af en integrationsvurdering, en ny chance for at få en opholdstilladelse.

Familien håber selvfølgelig, at lovforslaget når at falde på plads, inden Mints turistvisum udløber i midten af januar.

Mints hjemrejse til Danmark har dog været planlagt i længere tid, da hun netop nu har lang ferie fra sin skole i Thailand.

Samtidig var hendes mor, Ratree, nødt til at rejse hjem senest den 8. oktober, hvis hun ikke skulle miste sin opholdstilladelse i Danmark.

Hun landede derfor i Danmark tidligere i denne uge.